བོད་ཀྱི་རི་མོའི་ཁྲོད་རང་བྱུང་གི་ཡུལ་ལྗོངས་ཞིབ་འབྲི་བྱེད་པ་འདི་སྤྱི་ལོའི་དུས་རབས་༡༥པའི་ནང་སྨན་ཐང་ལུགས་ཀྱི་སྲོལ་དབུ་ཚུགས་པ་ནས་བྱུང་།དེས་བོད་ཀྱི་རི་མོའི་སྒྱུ་རྩལ་གྱི་གསར་རྩོམ་བརྒྱུད་རིམ་ཁྲོད་རང་འགུལ་རང་བཞིན་དང་།རང་གི་ཡུལ་མཁས་ཀྱི་འདུ་ཤེས་རི་མོའི་ཁྲོད་དང་ལེན་བྱས་ཤིང་།ཐོག་མའི་དབྱིབས་རྩིས་ཀྱི་རི་མོའི་བཀོད་པ་འདི་རང་བྱུང་གི་གཤིས་ལུགས་དང་བསྟུན་ནས་གཏན་འཇགས་ཀྱི་རི་མོའི་འབྲི་ལུགས་སུ་བསྒྱུར་ཡོད།རྫོང་རྒྱབ་ཀླུ་ཁང་གི་ལྡེབས་བྲིས་དེ་རྣམས་ནི་གོང་ཞུས་ཀྱི་རི་མོའི་འབྲི་ལུགས་ཚད་ལྡན་ཅན་དུ་བསྒྱུར་བའི་དཔེ་གསོན་པོ་ཞིག་ཡིན་པ་ལས་སྨན་ལུགས་ཀྱི་ཡུལ་སྣང་བཀོད་པ་གསལ་ལ།ཚོན་མདངས་ཀྱང་སྤང་ཐིང་ཤས་ཆེ་ལ་འཇམ་ཤ་དོད་པ།སྣུམ་བརྗིད་ཆེ་བ་སོགས་ཀྱི་སྨན་ལུགས་ཁྱད་ཆོས་ལྡན་པ་མ་ཟད།བཅད་རྒྱག་སྟངས་མི་འདྲ་བ་རྣམ་པ་ལྔ་བེད་སྤྱོད་ཡོད་པ་ལས་འཇམ་བཅད་ནི་གྲུབ་ཆེན་རྣམས་ཀྱི་ཤ་བཅད་ལས་ཚོན་མདོག་སླ་ལ་ཕྲ་བ་ཞིག་མངོན་གསལ་དོད་པ་དང་།རྩུབ་བཅད་ནི་སྲིན་ཡུལ་གྱི་བྲག་རི་གཡང་གཟར་རྣམས་པིར་ཁ་སྦོམ་ཕྲ་མང་བ་ལས་གློ་བུར་སྦོམ་ལ་གློ་བུར་ཕྲ་བའི་རྣམ་པ་མངོན།ན་བཟའི་བཅད་ནི་རིགས་ལྡན་རྒྱལ་པོ་རྣམས་ཀྱི་གྱོན་ཆས་ལས་འབུར་སར་སྦོམ་ལ་ཀོང་སར་ཕྲ་བ་དང་།ན་བཟའི་སུལ་ཁུག་ལ་ཤིན་ཏུ་སྦོམ་པ།བཅད་སྣེ་ཕྲ་ལ་ཡལ་བ་ལྟ་བུའི་ཁྱད་ཆོས་མངོན།ལོ་མའི་བཅས་ལ་ནི་ཕྱི་སྦོམ་དང་ཕྲ་བ་འབུན་བཅད་ནི་ཅུང་ཟད་སྦོམ་པ་གྲིབ་གཟུགས་མཚོན་པ་སོགས་བཅད་རྣམ་པ་ལྔ་ཚང་མ་བེད་སྤྱད་ཡོད་པ་ནི་སྨན་ལུགས་དང་ཡོངས་སུ་མཐུན་པ་མ་ཟད།གསེར་རིས་བཅད་ཁ་ཕྲ་ལ་སྐུའི་རྒྱབ་ཡོལ་དུ་འོད་ཟེར་རྒྱག་པ།རྒྱན་རིས་ཕུན་སུམ་ཚོགས་པ།བྱ་དང་རི་དྭགས་སོགས་རང་རང་གི་སྤུ་རིས་ལས་སྤུ་སེས་རྒྱག་པ་སོགས་ལས་རྫོང་རྒྱབ་ཀླུ་ཁང་གི་ལྡེབས་རིས་དེ་ཚོའི་རི་མོའི་བྲིས་ལུགས་ནི་སྨན་ལུགས་རྙིང་མའི་བྲིས་རྒྱུན་ཡིན་པ་གསལ་བཤད་ཐུབ།